KIRJALLINEN KYSYMYS E-2078/02

esittäjä(t): Jan Mulder (ELDR) komissiolle

(12. heinäkuuta 2002)

Aihe: Säteilylle altistuneen henkilöstön lääkärintarkistuksista aiheutuvat kulut

Komissio ottaa joka vuosi budjettikohtaan A-142 noin 800 000 euroa säteilylle altistuneen henkilöstön lääkärintarkistuksista aiheutuviin kuluihin.

1. Onko kyse henkilöstöstä, joka työskentelee säteilyn aiheuttajan lähellä vai henkilöstöstä, joka todella altistuu säteilylle?

2. Kuinka monesta henkilöstä on kyse? Voiko komissio antaa yksityiskohtaisen selvityksen tästä budjettikohdasta maksetuista kuluista?

3. Pitääkö komissio hyväksyttävänä, että sen henkilöstöä altistetaan säteilylle?

4. Komission budjettiin varaama rahoitus on joka vuosi suunnilleen samansuuruinen. Miksi komissio ei ryhdy toimiin, jotta säteilylle altistuvien henkilöiden määrää rajoitettaisiin?

Neil Kinnockin komission puolesta antama vastaus

(24. syyskuuta 2002)

1. Komissiossa on kolme pääosastoa (PO), jossa työskentelevä henkilöstö joutuu tai voi joutua säännöllisesti alttiiksi säteilylle: energian ja liikenteen PO, ympäristöasioiden PO ja yhteinen tutkimuskeskus (YTK). Ydinlaitosten tarkastuksesta vastaava linja energian ja liikenteen PO:ssa tekee Euratom-sopimuksen VII luvun mukaisesti tarkastuksia yhteisön kaikissa siviiliydinlaitoksissa. Ympäristöasioiden pääosaston säteilyturvallisuusyksikössä työskentelevällä henkilöstöllä on Euratom-sopimuksen III luvun mukaisesti myös pääsy ydinlaitoksiin, ja se suorittaa EY:n perustamissopimuksen 35 artiklan mukaisia tarkistuksia. Koska tarkastuksia tehdään nykyisin hyvin harvoin, kyseisessä yksikössä työskentelevä pieni määrä asialleen omistautuneita tarkastajia on sisällytetty ydinlaitosten tarkastuksesta vastaavan linjan säteilysuojelujärjestelyihin. YTK:ssa ydinmateriaalia koskevat toimet liittyvät Euroopan atomienergiayhteisön tutkimusalan puiteohjelmiin. Kaikissa näissä tapauksissa komission henkilöstö voi joutua alttiiksi säteilylle joko oleskellessaan alueilla, joilla on säteilylähde, tai joutuessaan käsittelemään itse tällaista lähdettä.

2. Tämä koskee noin 700:ää komissiossa työskentelevää henkilöä (noin 250 ydinturvallisuustarkastajaa ja noin 450 YTK:n henkilöstön jäsentä). Kustannukset jakautuvat seuraavasti:

>TAULUKON PAIKKA>

3. Komission on täytettävä Euratom-sopimuksen ja erityisesti sen VII luvun ja Euratomin tutkimuksen ja teknologisen kehityksen (TTK) erityisohjelmien (YTK) mukaiset velvoitteet. Esimerkiksi VII luvun määräysten mukaan komission yksiköitten ja etenkin Euratomin valvontaviraston on tarkastettava yhteisön siviiliydinlaitokset. Euratomin tutkimusohjelmassa tutkitaan lisäksi, miten ydinturvallisuutta ja jätteenkäsittelyä voitaisiin parantaa ja kehitetään uusia tekniikoita ja menetelmiä ydinmateriaalin valvontaan. Tämä tarkoittaa sitä, että komission henkilöstö voi joutua alttiiksi ionisoivalle säteilylle. Komissio pyrkii aktiivisesti edistämään yhdenmukaisten sääntöjen ja normien soveltamista näiden työntekijöiden terveyden suojelemiseksi (ks. direktiivi 96/29/Euratom(1)). Komissio huolehtii myös tarkasti, että näitä normeja sovelletaan sen henkilöstöön, ja on sitä mieltä, että sen henkilöstö ansaitsee riittävän suojelun siitä aiheutuvine kuluineen.

4. Ydinturvatarkastuksiin osallistuvan henkilöstön määrä perustuu tarkastusvaatimuksiin, jotka komissio vahvistaa noudattaen Euratom-sopimuksen VII luvun määräyksiä. Tässä kohdin on syytä muistuttaa, että säteilysuojelutoimenpiteet ovat lainsäädännöllinen vaatimus tarkastettaviin ydinlaitoksiin pääsemiseksi ja niissä työskentelemiseksi. Yhteisen tutkimuskeskuksen toimenpiteissä keskitytään tältä osin ydinmateriaalivalvonnan, ydinturvallisuuden ja jätteenkäsittelyn tutkimiseen jonkin verran vähennetyllä henkilökuntamäärällä. Ydinlaitosten purkaminen vaatii kuitenkin enemmän henkilöstöä. Tästä syystä molempiin toimiin osallistuvan YTK:n henkilöstön kokonaismäärän on pysyttävä tällä erää ennallaan.

(1) Neuvoston direktiivi 96/29/Euratom, annettu 13 päivänä toukokuuta 1996, perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta, EYVL L 159, 29.6.1996.